Page:Catriona (1893).djvu/188

 a fowling-piece that he aye carried, for Sandie was a notable famous shot in all that country.

"Haud your hand, Sandie," says grandfaither; "we maun see clearer first," says he, "or this may be a dear day's wark to the baith of us."

"Hout!" says Sandie, "this is the Lord's judgments surely, and be damned to it!" says he.

"Maybe ay, and maybe no," says my grandfaither, worthy man! "But have you a mind of the Procurator Fiscal, that I think ye'll have foregaithered wi' before," says he.

This was ower true, and Sandie was a wee thing set ajee. "Aweel, Edie," says he, "and what would be your way of it?"

"Ou, just this," says grandfaither. "Let me that has the fastest boat gang back to North Berwick, and let you bide here and keep an eye on Thon. If I cannae find Lapraik, I'll join ye and the twa of us'll have a crack wi' him. But if Lapraik's at hame, I'll rin up the flag at the harbour, and ye can try Thon Thing wi' the gun."

Aweel, so it was agreed between them twa. I was just a bairn, an' clum in Sandie's boat, whaur I thoucht I would see the best of the employ. My grandsire gied Sandie a siller tester to pit in his gun wi' the leid draps, bein mair deidly again bogles. And then the as boat set aff for North Berwick, an' the tither lay whaur it was and watched the wanchancy thing on the brae-side.

A' the time we lay there it lowped and flang and capered and span like a teetotum, and whiles we could hear it skelloch as it span. I hae seen lassies, the